Návrh ROZHODNUTIE RADY o pozícii, ktorú má zaujať Európska únia v Rade pre stabilizáciu a pridruženie zriadenej Dohodou o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej, pokiaľ ide o ustanovenia o koordinácii systémov sociálneho zabezpečenia /* COM/2012/0158 final - 2012/0079 (NLE) */





DÔVODOVÁ SPRÁVA 1. Kontext návrhu Dôvody a ciele návrhu V článku 48 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej[1] (ďalej len „dohoda“) sa stanovuje, že Rada pre stabilizáciu a pridruženie rozhodnutím prijme platné ustanovenia na vykonávanie zásad koordinácie systémov sociálneho zabezpečenia stanovených v uvedenom článku. Všeobecný kontext Článok 48 dohody s Albánskom obsahuje ustanovenia o obmedzenej koordinácii medzi systémami sociálneho zabezpečenia členských štátov a Albánska. Aby sa mohli tieto zásady stanovené v článku 48 uplatňovať v praxi, je potrebné rozhodnutie Rady pre stabilizáciu a pridruženie zriadenej dohodou. Niekoľko ďalších dohôd s tretími krajinami obsahuje podobné ustanovenia o koordinácii systémov sociálneho zabezpečenia. Tento návrh je súčasťou súboru návrhov, ktorý zahŕňa podobné návrhy v súvislosti s dohodami s Čiernou Horou, San Marínom a Tureckom. Prvý súbor obsahujúci podobné návrhy v súvislosti s Alžírskom, Marokom, Tuniskom, Chorvátskom, bývalou Juhoslovanskou republikou Macedónsko a Izraelom prijala Rada v októbri 2010[2]. Na účely stanovenia pozície, ktorú má zaujať Únia v Rade pre stabilizáciu a pridruženie, je potrebné rozhodnutie Rady. Platné ustanovenia v oblasti návrhu Na úrovni Európskej únie sa systémy sociálneho zabezpečenia členských štátov koordinujú nariadením (ES) č. 883/2004[3] a jeho vykonávacím nariadením (ES) č. 987/2009[4]. Nariadením Rady (EÚ) č. 1231/2010[5] sa rozširujú ustanovenia nariadenia (ES) č. 883/2004 a nariadenia (ES) č. 987/2009 na štátnych príslušníkov tretích krajín, na ktorých sa dovtedy tieto ustanovenia nevzťahovali výhradne z dôvodu ich štátnej príslušnosti. Toto nariadenie sa už vzťahuje na zásadu sčítania poistných období získaných albánskymi pracovníkmi v rôznych členských štátoch, pokiaľ ide o nárok na určité dávky, ako sa uvádza v prvej zarážke článku 48 ods. 1 dohody s Albánskom. Súlad s ostatnými politikami a cieľmi Únie Jedným z cieľov dohody o stabilizácii a pridružení s Albánskom je podpora úsilia Albánska o rozvoj jeho hospodárskej a medzinárodnej spolupráce. Dohoda predstavuje krok vpred, ktorým sa Albánsko pripravuje na pristúpenie k EÚ. Vykonávanie ustanovení o koordinácii sociálneho zabezpečenia v článku 48 dohody medzi EÚ a Albánskom posilní zvláštny vzťah s Albánskom, tak, ako sa to predpokladá v článku 8 Zmluvy o Európskej únii. 2. VÝLEDKY KONZULTÁCIÍ SO ZAINTERESOVANÝMI STRANAMI A POSÚDENIA VPLYVU Konzultácie so zainteresovanými stranami Uvedený návrh týkajúci sa obmedzenej koordinácie systémov sociálneho zabezpečenia členských štátov a Albánska je takmer totožný s návrhmi, ktoré obsahuje súbor šiestich návrhov rozhodnutí Asociačnej rady, respektíve rozhodnutí Rady pre stabilizáciu a pridruženie, v súvislosti s Alžírskom, Marokom, Tuniskom, Chorvátskom, bývalou Juhoslovanskou republikou Macedónsko a Izraelom a ohľadom ktorých prijala Rada v októbri 2010 rozhodnutie o pozícii Európskej únie. Rada uskutočnila v roku 2010 podrobné rokovania o obsahu týchto rozhodnutí. Týmto rokovaniam predchádzala intenzívna diskusia so všetkými členskými štátmi v rámci Správnej komisie pre koordináciu systémov sociálneho zabezpečenia. Získavanie a využívanie expertízy Externá expertíza nebola potrebná. Posúdenie vplyvu Článok 48 dohody s Albánskom obsahuje zásady obmedzenej koordinácie medzi systémami sociálneho zabezpečenia členských štátov a Albánska. Popritom niekoľko ďalších dohôd s tretími krajinami tiež obsahuje podobné ustanovenia o koordinácii systémov sociálneho zabezpečenia. Všetky tieto dohody vyžadujú rozhodnutie príslušného orgánu zriadeného na základe týchto dohôd, aby sa zásady koordinácie mohli uplatňovať v praxi. Cieľom článkov v oblasti sociálneho zabezpečenia v týchto dohodách je, aby pracovník z príslušnej pridruženej krajiny mohol poberať určité dávky sociálneho zabezpečenia poskytované na základe právnych predpisov členského štátu (členských štátov), ktoré sa na neho vzťahujú alebo vzťahovali. Toto sa na základe reciprocity takisto uplatňuje na štátnych príslušníkov členských štátov EÚ, ktorí pracujú v pridruženej krajine. Keďže ustanovenia v návrhoch zahrnutých do tohto súboru návrhov v súvislosti so štyrmi krajinami (Albánsko, Čierna Hora, San Maríno a Turecko) sú takmer totožné – a takisto takmer totožné s prvým súborom šiestich rozhodnutí v súvislosti s Alžírskom, Marokom Tuniskom, Chorvátskom, bývalou Juhoslovanskou republikou Macedónsko a Izraelom, ktoré prijala Rada v októbri 2010, uľahčí sa tým uplatňovanie týchto ustanovení inštitúciami sociálneho zabezpečenia členských štátov. Môže to mať určité finančné dôsledky pre vnútroštátne inštitúcie sociálneho zabezpečenia vyplývajúce z uplatňovania týchto návrhov, keďže musia napríklad poskytovať dávky uvedené v článku 48 dohody s Albánskom. Tento článok sa však týka iba osôb, ktoré prispievajú alebo prispievali do vnútroštátneho systému sociálneho zabezpečenia príslušnej krajiny, ako sa stanovuje v jej vnútroštátnych právnych predpisoch. V každom prípade, v tejto etape môže byť zložité stanoviť presný vplyv týchto návrhov na vnútroštátne systémy sociálneho zabezpečenia. 3. právne prvky návrhu Zhrnutie navrhovaného opatrenia Tento návrh pozostáva z rozhodnutia Rady o pozícii, ktorú má Únia zaujať v Rade pre stabilizáciu a pridruženie zriadenej dohodou s Albánskom, a z návrhu rozhodnutia Rady pre stabilizáciu a pridruženie v oblasti sociálneho zabezpečenia, ktorý je uvedený v prílohe. Navrhované rozhodnutie Rady pre stabilizáciu a pridruženie spĺňa požiadavku uvedenú v článku 48 dohody s Albánskom týkajúcu sa takéhoto rozhodnutia s cieľom zaviesť zásady sociálneho zabezpečenia uvedené v tomto článku. Rozhodnutie preto obsahuje vykonávacie ustanovenia v súvislosti s tými ustanoveniami článku 48 dohody s Albánskom, na ktoré sa ešte nevzťahuje nariadenie (EÚ) č. 1231/2010. Okrem toho, navrhovaným rozhodnutím Rady pre stabilizáciu a pridruženie sa zabezpečuje, že ustanovenia týkajúce sa vývozu dávok a priznania rodinných dávok sa budú na základe reciprocity uplatňovať takisto na pracovníkov EÚ, ktorí sú legálne zamestnaní v Albánsku, a na ich rodinných príslušníkov s legálnym pobytom v Albánsku. Právny základ Článok 218 ods. 9 Zmluvy o fungovaní Európskej únie v spojení s jej článkom 79 ods. 2 písm. b). Dánsko sa preto nezúčastní prijatia tohto rozhodnutia. Ani Írsko a Spojené kráľovstvo sa nezúčastnia prijatia tohto rozhodnutia, pokiaľ neoznámia svoje želanie zúčastniť sa prijatia a uplatňovania takého rozhodnutia. Neúčasť týchto krajín na rozhodnutí Rady nemá žiadny vplyv na ich účasť na rozhodnutí Rady pre stabilizáciu a pridruženie. Zásada subsidiarity Dohoda s Albánskom stanovuje zásady koordinácie systémov sociálneho zabezpečenia, ktoré sa musia uplatňovať rovnako všetkými členskými štátmi. Vykonávanie týchto zásad by preto malo podliehať jednotným podmienkam, čo je možné lepšie dosiahnuť na úrovni Únie. Zásada proporcionality Návrh je v súlade so zásadou proporcionality z týchto dôvodov: Členské štáty majú aj naďalej výlučnú právomoc pri určovaní, organizovaní a financovaní svojich vnútroštátnych systémov sociálneho zabezpečenia. Prostredníctvom návrhu sa iba v určitom rozsahu organizuje koordinácia systémov sociálneho zabezpečenia členských štátov a Albánska v prospech občanov týchto krajín. Okrem toho, návrh nemá vplyv na práva a povinnosti vyplývajúce z dvojstranných dohôd o sociálnom zabezpečení uzatvorených medzi členskými štátmi a Albánskom, pokiaľ sa v nich ustanovuje priaznivejšie zaobchádzanie s príslušnými osobami. Návrhom sa minimalizuje finančná a správna záťaž pre vnútroštátne orgány, keďže je súčasťou súboru podobných návrhov, prostredníctvom ktorých sa zabezpečuje jednotné uplatňovanie ustanovení týkajúcich sa sociálneho zabezpečenia uvedených v dohodách o pridružení s tretími krajinami. Výber nástrojov Navrhované nástroje: rozhodnutie Rady (ktorého príloha obsahuje návrh rozhodnutia Rady pre stabilizáciu a pridruženie). Iné prostriedky by neboli primerané z týchto dôvodov: Pri navrhovanom opatrení neexistuje žiadna alternatívna možnosť. Článok 48 dohody požaduje rozhodnutie Rady pre stabilizáciu a pridruženie. V článku 218 ods. 9 Zmluvy o fungovaní Európskej únie sa stanovuje rozhodnutie Rady na účely stanovenia pozícií, ktoré sa majú prijať v mene Únie v orgáne zriadenom dohodou, pokiaľ sa tento orgán vyzve, aby prijal rozhodnutia s právnymi účinkami. 4. vplyv na rozpočet Návrh nemá žiadny vplyv na rozpočet Európskej únie. 5. NEPOVINNÉ PRVKY Zjednodušenie Návrh povedie k zjednodušeniu správnych postupov pre vnútroštátne orgány verejnej správy a zjednodušeniu správnych postupov pre súkromné subjekty. Ustanovenia v návrhu týkajúce sa koordinácie systémov sociálneho zabezpečenia pre štátnych príslušníkov Albánska sú takmer totožné s ustanoveniami, ktoré sa vzťahujú na štátnych príslušníkov ďalších pridružených krajín. Toto povedie k zjednodušeniu postupov a k menšej správnej záťaži pre vnútroštátne inštitúcie sociálneho zabezpečenia. Osoby, na ktoré sa vzťahuje návrh, nie sú konfrontované s rozdielnymi vnútroštátnymi ustanoveniami, pokiaľ ide o zásady sociálneho zabezpečenia uvedené v článku 48 dohody s Albánskom, a preto sa môžu spoľahnúť na jednotné ustanovenia v rámci Európskej únie. Podrobné vysvetlenie návrhu A. Rozhodnutie Rady o pozícii, ktorú má zaujať Európska únia v Rade pre stabilizáciu a pridruženie zriadenej dohodou o stabilizácii a pridružení s Albánskom, pokiaľ ide o ustanovenia o koordinácii systémov sociálneho zabezpečenia. Článok 1 Tento článok upravuje prijatie pozície EÚ v Rade pre stabilizáciu a pridruženie EÚ – Albánsko. B. Priložený návrh rozhodnutia Rady pre stabilizáciu a pridruženie, pokiaľ ide o ustanovenia o koordinácii systémov sociálneho zabezpečenia uvedené v dohode. Časť I: Všeobecné ustanovenia Článok 1 V tomto článku sa na účely právnych predpisov členského štátu a na účely právnych predpisov Albánska vymedzujú pojmy „dohoda“, „nariadenie“, „vykonávacie nariadenie“, „členský štát“, „pracovník“, „rodinný príslušník“, „právne predpisy“, „dávky“ a „dávky spôsobilé na vývoz“ a odkazuje sa v ňom na nariadenie a vykonávacie nariadenie, pokiaľ ide o ďalšie pojmy používané v priloženom rozhodnutí. Článok 2 V súlade so znením článku 48 dohody s Albánskom sa v tomto článku vymedzujú osoby, na ktoré sa vzťahuje priložené rozhodnutie. Článok 3 Tento článok stanovuje nediskriminačné zaobchádzanie so všetkými osobami, na ktoré sa vzťahuje dohoda, pokiaľ ide o dávky sociálneho zabezpečenia spadajúce do rozsahu pôsobnosti dohody. Časť II Vzťahy medzi členskými štátmi a Albánskom Táto časť priloženého návrhu rozhodnutia sa vzťahuje na zásady uvedené v druhej zarážke článku 48 ods. 1 dohody s Albánskom, ako aj na recipročnú doložku, pokiaľ ide o štátnych príslušníkov členských štátov EÚ a ich rodinných príslušníkov, ako sa stanovuje v článku 48 ods. 2. Článok 4 V tomto článku sa uvádza zásada vývozu peňažných dávok, ako sa stanovuje v druhej zarážke článku 48 ods. 1 dohody s Albánskom, a jasne sa uvádza, že táto zásada je obmedzená na dávky uvedené v článku 1 ods. 1 písm. i) priloženého rozhodnutia, v ktorom sa vymenúvajú dávky uvedené v tomto odseku. Časť III Rôzne ustanovenia Článok 5 V tomto článku sú uvedené všeobecné ustanovenia o spolupráci medzi členskými štátmi a ich inštitúciami na jednej stane a Albánskom a jeho inštitúciami na strane druhej, ako aj medzi oprávnenými osobami a príslušnými inštitúciami. Tieto ustanovenia sú podobné ustanoveniam článku 76 ods. 3, ods. 4, prvého a tretieho pododseku, a ods. 5 nariadenia (ES) č. 883/2004. Článok 6 V tomto článku sa stanovujú postupy na správne kontroly a lekárske vyšetrenia podobné postupom v článku 87 nariadenia (ES) č. 987/2009. Okrem toho sa v ňom stanovuje možnosť prijať ďalšie vykonávacie ustanovenia v tejto oblasti. Článok 7 Tento článok odkazuje na možnosť využívať postup na urovnanie sporov stanovený v dohode. Článok 8 V tomto článku sa odkazuje na prílohu II k priloženému rozhodnutiu, ktorá je podobná prílohe XI k nariadeniu (ES) č. 883/2004 a ktorá je potrebná na stanovenie potrebných osobitných ustanovení o uplatňovaní albánskych právnych predpisov v súvislosti s priloženým rozhodnutím. Článok 9 Tento článok umožňuje, aby sa za určitých podmienok naďalej uplatňovali správne postupy podľa platných dohôd medzi daným členským štátom a Albánskom. Článok 10 V tomto článku sa stanovuje možnosť uzavrieť dodatkové administratívne dohody. Článok 11 Prechodné ustanovenia stanovené v tomto článku sú podobné prechodným ustanoveniam v článku 87 ods. 1, ods. 3, ods. 4, ods. 6 a ods. 7 nariadenia (ES) č. 883/2004. Článok 12 V tomto článku sa objasňuje právne postavenie príloh k priloženému rozhodnutiu a postup na ich zmenu a doplnenie. Článok 13 V tomto článku sa objasňuje dátum nadobudnutia účinnosti priloženého rozhodnutia. 2012/0079 (NLE) Návrh ROZHODNUTIE RADY o pozícii, ktorú má zaujať Európska únia v Rade pre stabilizáciu a pridruženie zriadenej Dohodou o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej, pokiaľ ide o ustanovenia o koordinácii systémov sociálneho zabezpečenia RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 79 ods. 2 písm. b) v spojení s článkom 218 ods. 9, so zreteľom na návrh Európskej komisie, keďže: (1) V článku 48 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej[6] (ďalej len „dohoda“) sa stanovuje, že Rada pre stabilizáciu a pridruženie rozhodnutím prijme ustanovenia na vykonávanie zásad stanovených v uvedenom článku. (2) [ V súlade s článkom 3 Protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti pripojeného k Zmluve o Európskej únii a k Zmluve o fungovaní Európskej únie [Írsko] [a] [Spojené kráľovstvo] [oznámilo] [oznámili] listom [listami] zo dňa [...] [jeho] [ich] vôľu zúčastniť sa prijatia a uplatňovania tohto rozhodnutia. ] (3) V súlade s článkom 1 a článkom 2 Protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti pripojeného k Zmluve o Európskej únii a k Zmluve o fungovaní Európskej únie a bez toho, aby tým bol dotknutý článok 4 uvedeného protokolu, [Írsko] [Spojené kráľovstvo] [tieto členské štáty] sa [nezúčastňuje] [nezúčastňujú] prijatia tohto rozhodnutia a [nie je] [nie sú] ním viazané, ani [nepodlieha] [nepodliehajú] jeho uplatňovaniu. (4) V súlade s článkami 1 a 2 Protokolu (č. 22) o postavení Dánska pripojeného k Zmluve o Európskej únii a Zmluve o fungovaní Európskej únie, Dánsko sa nezúčastňuje prijatia tohto rozhodnutia a nie je ním viazané ani nepodlieha jeho uplatňovaniu, PRIJALA TOTO ROZHODNUTIE: Článok 1 Pozícia, ktorú má zaujať Európska únia v Rade pre stabilizáciu a pridruženie zriadenej Dohodou o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej (ďalej len „dohoda“), pokiaľ ide o vykonávanie článku 48 dohody, sa zakladá na návrhu rozhodnutia Rady pre stabilizáciu a pridruženie pripojenom k tomuto rozhodnutiu. Menšie zmeny v návrhu rozhodnutia môžu zástupcovia Únie v Rade pre stabilizáciu a pridruženie dohodnúť bez ďalšieho rozhodnutia Rady. Článok 2 Rozhodnutie Rady pre stabilizáciu a pridruženie sa uverejní v Úradnom vestníku Európskej únie. Článok 3 Toto rozhodnutie nadobúda účinnosť v deň jeho prijatia. V Bruseli Za Radu predseda PRÍLOHA Návrh ROZHODNUTIE č. ../…. RADY PRE STABILIZÁCIU A PRIDRUŽENIE EÚ - ALBÁNSKO z ..., pokiaľ ide o ustanovenia o koordinácii systémov sociálneho zabezpečenia uvedené v dohode o stabilizácii a pridružení RADA PRE STABILIZÁCIU A PRIDRUŽENIE, so zreteľom na Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej[7], a najmä na jej článok 48, keďže: (1) V článku 48 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej (ďalej len „dohoda“) sa stanovuje koordinácia systémov sociálneho zabezpečenia Albánska a členských štátov a tiež zásady tejto koordinácie. (2) V článku 48 dohody sa stanovuje, že Rada pre stabilizáciu a pridruženie prijíma rozhodnutie na účely vykonávania zásad stanovených v uvedenom článku. (3) Pokiaľ ide o uplatňovanie zásady nediskriminácie, týmto rozhodnutím by sa nemali udeľovať žiadne dodatočné práva vznikajúce na základe určitých skutočností alebo udalostí, ku ktorým došlo na území jednej zo strán dohody, ak sa také skutočnosti alebo udalosti podľa právnych predpisov druhej strany dohody neberú do úvahy, okrem práva na vývoz určitých dávok. (4) Pri uplatňovaní tohto rozhodnutia by malo právo albánskych pracovníkov na rodinné dávky podliehať podmienke, že ich rodinní príslušníci majú legálny pobyt s týmito pracovníkmi v členskom štáte, v ktorom sú pracovníci zamestnaní. Na základe tohto rozhodnutia by nemal vznikať žiadny nárok na rodinné dávky, pokiaľ ide o ich rodinných príslušníkov, ktorí majú pobyt v inom štáte, napr. v Albánsku. (5) Nariadením Rady (EÚ) č. 1231/2010[8] sa už rozširujú ustanovenia nariadenia (ES) č. 883/2004 a nariadenia (ES) č. 987/2009 na štátnych príslušníkov tretích krajín, na ktorých sa dovtedy tieto ustanovenia nevzťahovali výhradne z dôvodu ich štátnej príslušnosti. Nariadenie (EÚ) č. 1231/2010 sa už vzťahuje na zásadu sčítania poistných období získaných albánskymi pracovníkmi v rôznych členských štátoch, pokiaľ ide o nárok na určité dávky, ako sa uvádza v prvej zarážke článku 48 ods. 1 dohody. (6) Môže byť potrebné stanoviť osobitné ustanovenia, ktoré zodpovedajú osobitnému charakteru právnych predpisov Albánska, aby sa uľahčilo uplatňovanie pravidiel koordinácie. (7) S cieľom zabezpečiť hladké fungovanie koordinácie systémov sociálneho zabezpečenia členských štátov a Albánska je potrebné stanoviť osobitné ustanovenia o spolupráci medzi členskými štátmi a Albánskom, ako aj medzi príslušnou osobou a inštitúciou v príslušnom štáte. (8) Mali by sa prijať prechodné ustanovenia na ochranu osôb, na ktoré sa vzťahuje toto rozhodnutie, a na zabezpečenie toho, aby nestratili práva v dôsledku jeho nadobudnutia účinnosti, PRIJALA TOTO ROZHODNUTIE: ČASŤ I VŠEOBECNÉ USTANOVENIA Článok 1 Vymedzenie pojmov 1. Na účely tohto rozhodnutia: a) „dohoda“ znamená Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Albánskou republikou na strane druhej; b) „nariadenie“ znamená nariadenie Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia[9] platné v členských štátoch Európskej únie; c) „vykonávacie nariadenie“ znamená nariadenie Európskeho parlamentu a Rady (ES) č. 987/2009 zo 16. septembra 2009, ktorým sa stanovuje postup vykonávania nariadenia (ES) č. 883/2004 o koordinácii systémov sociálneho zabezpečenia[10]; d) „členský štát“ znamená členský štát Európskej únie; e) „pracovník“ znamená: i) na účely právnych predpisov členského štátu osobu vykonávajúcu činnosť ako zamestnanec v zmysle článku 1 písm. a) nariadenia; ii) na účely právnych predpisov Albánska osobu vykonávajúcu činnosť ako zamestnanec v zmysle takých právnych predpisov; f) „rodinný príslušník“ znamená: i) na účely právnych predpisov členského štátu rodinného príslušníka v zmysle článku 1 písm. i) nariadenia; ii) na účely právnych predpisov Albánska rodinného príslušníka v zmysle takých právnych predpisov; g) „právne predpisy“ znamenajú: i) vo vzťahu k členským štátom právne predpisy v zmysle článku 1 písm. l nariadenia, ktoré sa uplatňujú na dávky, na ktoré sa vzťahuje toto rozhodnutie; ii) vo vzťahu k Albánsku príslušné právne predpisy platné v Albánsku týkajúce sa dávok, na ktoré sa vzťahuje toto rozhodnutie; h) „dávky“ znamenajú: – starobné dôchodky, – pozostalostné dôchodky, – dôchodky v súvislosti s pracovnými úrazmi a chorobami z povolania, – invalidné dôchodky v súvislosti s pracovnými úrazmi a chorobami z povolania, – rodinné prídavky; i) „dávky spôsobilé na vývoz“ znamenajú: i) vo vzťahu k členským štátom: – starobné dôchodky, – pozostalostné dôchodky, – dôchodky v súvislosti s pracovnými úrazmi a chorobami z povolania, – invalidné dôchodky v súvislosti s pracovnými úrazmi a chorobami z povolania, v zmysle nariadenia, okrem osobitných nepríspevkových peňažných dávok uvedených v prílohe X k nariadeniu; ii) vo vzťahu k Albánsku príslušné dávky poskytované na základe albánskych právnych predpisov s výnimkou osobitných nepríspevkových peňažných dávok, ako sa stanovuje v prílohe I k tomuto rozhodnutiu. 2. Ostatné pojmy používané v tomto rozhodnutí majú význam stanovený: a) vo vzťahu k členským štátom v nariadení a vo vykonávacom nariadení; b) vo vzťahu k Albánsku v príslušných právnych predpisoch platných v Albánsku. Článok 2 Osoby, na ktoré sa toto rozhodnutie vzťahuje Toto rozhodnutie sa vzťahuje na: a) pracovníkov, ktorí sú albánskymi štátnymi príslušníkmi a ktorí sú alebo boli legálne zamestnaní na území členského štátu alebo na ktorých sa vzťahujú alebo sa vzťahovali právne predpisy jedného alebo viacerých členských štátov, a na ich pozostalých; b) rodinných príslušníkov pracovníkov uvedených v písm. a) pod podmienkou, že títo rodinní príslušníci majú alebo mali spolu s príslušným pracovníkom legálny pobyt v členskom štáte, v ktorom je príslušný pracovník zamestnaný; c) pracovníkov, ktorí sú štátnymi príslušníkmi členského štátu a ktorí sú alebo boli legálne zamestnaní na území Albánska a na ktorých sa vzťahujú alebo vzťahovali právne predpisy Albánska, a na ich pozostalých, a d) rodinných príslušníkov pracovníkov uvedených v písm. c) pod podmienkou, že títo rodinní príslušníci majú alebo mali spolu s príslušným pracovníkom legálny pobyt v Albánsku počas doby, keď tam má príslušný pracovník zamestnanie. Článok 3 Rovnosť zaobchádzania 1. S pracovníkmi, ktorí sú štátnymi príslušníkmi Albánska, legálne zamestnanými v členskom štáte a všetkými ich rodinnými príslušníkmi, ktorí tam majú spolu s nimi legálny pobyt, sa v porovnaní so štátnymi príslušníkmi členských štátov, v ktorých sú títo pracovníci zamestnaní a v súvislosti s dávkami v zmysle článku 1 ods. 1 písm. h), zaobchádza bez akejkoľvek diskriminácie založenej na štátnej príslušnosti. 2. S pracovníkmi, ktorí sú štátnymi príslušníkmi členského štátu a sú legálne zamestnaní v Albánsku, a všetkými ich rodinnými príslušníkmi, ktorí tam majú spolu s nimi legálny pobyt, sa v porovnaní so štátnymi príslušníkmi Albánska a v súvislosti s dávkami v zmysle článku 1 ods. 1 písm. h), zaobchádza bez akejkoľvek diskriminácie založenej na štátnej príslušnosti. Časť II VZŤAHY MEDZI ČLENSKÝMI ŠTÁTMI A ALBÁNSKOM Článok 4 Upustenie od podmienok pobytu 1. Dávky spôsobilé na vývoz v zmysle článku 1 ods. 1 písm. i), na ktoré majú nárok osoby uvedené v článku 2 písm. a) a c), nepodliehajú žiadnemu zníženiu, úprave, pozastaveniu, odňatiu alebo konfiškácii na základe skutočnosti, že oprávnená osoba má pobyt i) na účely dávky podľa právnych predpisov členského štátu na území Albánska alebo ii) na účely dávky podľa právnych predpisov Albánska na území členského štátu. 2. Rodinní príslušníci pracovníka uvedeného v článku 2 písm. b) majú nárok na dávky spôsobilé na vývoz v zmysle článku 1 ods. 1 písm. i) bodu i) tak isto ako rodinní príslušníci pracovníka, ktorý je štátnym príslušníkom príslušného členského štátu, ak títo rodinní príslušníci majú pobyt na území Albánska. 3. Rodinní príslušníci pracovníka uvedení v článku 2 písm. d) majú nárok na dávky spôsobilé na vývoz v zmysle článku 1 ods. 1 písm. i) bodu ii) rovnakým spôsobom ako rodinní príslušníci pracovníka, ktorý je štátnym príslušníkom Albánska, ak títo rodinní príslušníci majú pobyt na území členského štátu. ČASŤ III RÔZNE USTANOVENIA Článok 5 Spolupráca 1. Členské štáty a Albánsko si navzájom oznamujú všetky informácie týkajúce sa zmien v ich právnych predpisoch, ktoré môžu mať vplyv na vykonávanie tohto rozhodnutia. 2. Na účely tohto rozhodnutia si poskytnú orgány a inštitúcie členských štátov a Albánska svoje služby a konajú tak, akoby vykonávali svoje vlastné právne predpisy. Správna pomoc poskytnutá uvedenými orgánmi a inštitúciami je spravidla bezplatná. Príslušné orgány členských štátov a Albánska sa však môžu dohodnúť na náhrade určitých výdavkov. 3. Orgány a inštitúcie členských štátov a Albánska môžu na účely tohto rozhodnutia priamo komunikovať medzi sebou a so zainteresovanými osobami alebo ich zástupcami. 4. Inštitúcie a osoby, na ktoré sa vzťahuje toto rozhodnutie, majú povinnosť vzájomného informovania sa a spolupráce, aby sa zabezpečilo správne vykonávanie tohto rozhodnutia. 5. Príslušné osoby musia čo najskôr informovať inštitúcie príslušného členského štátu alebo Albánska, ak je príslušným štátom Albánsko, a členského štátu pobytu alebo Albánska, ak je štátom pobytu Albánsko, o všetkých zmenách v ich osobnej alebo rodinnej situácii, ktoré ovplyvňujú ich nárok na dávky podľa tohto rozhodnutia. 6. Nedodržanie povinnosti informovania uvedenej v odseku 5 môže mať za následok uplatnenie primeraných opatrení v súlade s vnútroštátnym právom. Tieto opatrenia sú však rovnocenné opatreniam uplatniteľným na podobné situácie podľa domáceho práva a žiadateľom neznemožňujú, ani v praxi nadmerne nesťažujú, uplatňovanie práv, ktoré im udeľuje toto rozhodnutie. 7. Členské štáty a Albánsko môžu prijať svoje vnútroštátne právne predpisy, ktorými sa stanovujú podmienky overenia nároku na dávky, aby sa zohľadnila skutočnosť, že poberatelia sa zdržiavajú alebo majú pobyt mimo územia štátu, v ktorom sa nachádza dlžnícka inštitúcia. Také predpisy musia byť primerané, nesmú diskriminovať z dôvodu štátnej príslušnosti a musia byť v súlade so zásadami tohto rozhodnutia. Také predpisy sa oznámia Rade pre stabilizáciu a pridruženie. Článok 6 Správne kontroly a lekárske vyšetrenia 1. Tento článok sa uplatňuje na osoby uvedené v článku 2 poberajúce dávky spôsobilé na vývoz uvedené v článku 1 ods. 1 písm. i), ako aj na inštitúcie poverené vykonávaním tohto rozhodnutia. 2. Ak sa poberateľ dávok alebo žiadateľ o dávky, alebo jeho rodinný príslušník, zdržiava alebo má pobyt na území členského štátu a dlžnícka inštitúcia sa nachádza v Albánsku alebo ak sa poberateľ dávok alebo žiadateľ o dávky, alebo jeho rodinný príslušník, zdržiava alebo má pobyt na území Albánska a dlžnícka inštitúcia sa nachádza v členskom štáte, lekárske vyšetrenie vykoná na žiadosť dlžníckej inštitúcie inštitúcia miesta, kde sa oprávnená osoba zdržiava alebo kde má pobyt, v súlade s postupmi stanovenými právnymi predpismi uplatňovanými touto inštitúciou. Ak je to potrebné, dlžnícka inštitúcia informuje inštitúciu miesta, kde sa oprávnená osoba zdržiava alebo kde má pobyt, o všetkých zvláštnych požiadavkách, ktoré sa musia splniť a o predmete lekárskeho vyšetrenia. Inštitúcia miesta, kde sa oprávnená osoba zdržiava alebo kde má pobyt, zašle správu dlžníckej inštitúcii, ktorá požiadala o lekárske vyšetrenie. Dlžnícka inštitúcia si vyhradzuje právo na vyšetrenie oprávnenej osoby lekárom podľa svojho vlastného výberu, buď na území, kde sa poberateľ dávky alebo žiadateľ o dávku zdržiava alebo kde má pobyt alebo v krajine, kde sa nachádza dlžnícka inštitúcia. Oprávnená osoba však môže byť požiadaná, aby sa vrátila do štátu dlžníckej inštitúcie len vtedy, ak môže uskutočniť túto cestu bez ujmy pre svoje zdravie a ak jej náklady na cestu a ubytovanie uhradí dlžnícka inštitúcia. 3. Ak sa poberateľ dávok alebo žiadateľ o dávky, alebo jeho rodinný príslušník, zdržiava alebo má pobyt na území členského štátu a dlžnícka inštitúcia sa nachádza v Albánsku alebo ak sa poberateľ dávok alebo žiadateľ o dávky, alebo jeho rodinný príslušník, zdržiava alebo má pobyt na území Albánska a dlžnícka inštitúcia sa nachádza v členskom štáte, správnu kontrolu vykoná na žiadosť dlžníckej inštitúcie inštitúcia miesta, kde sa oprávnená osoba zdržiava alebo kde má pobyt. Inštitúcia miesta, kde sa oprávnená osoba zdržiava alebo kde má pobyt, zašle správu dlžníckej inštitúcii, ktorá požiadala o správnu kontrolu. Dlžnícka inštitúcia si vyhradzuje právo preskúmať situáciu oprávnenej osoby za pomoci odborníka podľa jej vlastného výberu. Oprávnená osoba však môže byť požiadaná, aby sa vrátila do štátu dlžníckej inštitúcie len vtedy, ak môže uskutočniť túto cestu bez ujmy pre svoje zdravie a ak jej náklady na cestu a ubytovanie uhradí dlžnícka inštitúcia. 4. Jeden alebo viac členských štátov a Albánsko sa môžu dohodnúť na ďalších správnych predpisoch, pričom o tom informujú Radu pre stabilizáciu a pridruženie. 5. Odchylne od zásady bezplatnej vzájomnej správnej pomoci stanovenej v článku 5 ods. 2 tohto rozhodnutia platí, že skutočnú sumu výdavkov na kontroly uvedené v odseku 2 a odseku 3 tohto článku nahrádza inštitúcii, ktorá bola požiadaná o ich vykonanie, dlžnícka inštitúcia, ktorá požiadala o ich vykonanie. Článok 7 Uplatňovanie článku 126 dohody Článok 126 dohody sa uplatňuje v prípade, ak sa niektorá zo strán domnieva, že druhá strana nesplnila svoje povinnosti stanovené v článku 5 a článku 6. Článok 8 Osobitné ustanovenia na uplatňovanie právnych predpisov Albánska Ak je to potrebné, Rada pre stabilizáciu a pridruženie môže stanoviť v prílohe II osobitné ustanovenia na účely uplatňovania právnych predpisov Albánska. Článok 9 Správne postupy podľa platných dvojstranných dohôd Správne postupy stanovené v platných dvojstranných dohodách medzi členským štátom a Albánskom sa môžu naďalej uplatňovať pod podmienkou, že nemajú nepriaznivý vplyv na práva a povinnosti príslušných osôb stanovené týmto rozhodnutím. Článok 10 Dohody, ktorými sa dopĺňajú postupy na vykonávanie tohto rozhodnutia Jeden alebo viac členských štátov a Albánsko môžu uzatvoriť dohody, ktorých cieľom je doplniť správne postupy na vykonávanie tohto rozhodnutia, najmä pokiaľ ide o predchádzanie podvodom a chybám a boj s nimi. ČASŤ IV PRECHODNÉ A ZÁVEREČNÉ USTANOVENIA Článok 11 Prechodné ustanovenia 1. Podľa tohto rozhodnutia nevznikajú žiadne nároky za obdobie pred nadobudnutím účinnosti tohto rozhodnutia. 2. S výhradou odseku 1 sa nadobúda nárok podľa tohto rozhodnutia, dokonca aj keď sa týka poistnej udalosti, ku ktorej došlo pred dátumom nadobudnutia účinnosti tohto rozhodnutia. 3. Každá dávka, ktorá nebola poskytnutá, alebo ktorá bola pozastavená z dôvodu štátnej príslušnosti alebo miesta pobytu príslušnej osoby, sa na žiadosť tejto osoby poskytne alebo obnoví s účinnosťou od dátumu nadobudnutia účinnosti tohto rozhodnutia za predpokladu, že nároky, na základe ktorých sa dávky predtým poskytovali, neboli vyrovnané jednorazovou platbou. 4. Ak sa žiadosť uvedená v odseku 3 predloží do dvoch rokov odo dňa nadobudnutia účinnosti tohto rozhodnutia, nároky získané v súlade s týmto rozhodnutím sú účinné odo dňa nadobudnutia účinnosti tohto rozhodnutia, a právne predpisy ktoréhokoľvek členského štátu alebo Albánska súvisiace so zaniknutím alebo premlčaním nárokov sa voči príslušným osobám nesmú uplatniť. 5. Ak sa žiadosť uvedená v odseku 3 predloží po uplynutí dvojročnej lehoty po dátume nadobudnutia účinnosti tohto rozhodnutia, nároky, ktoré nezanikli alebo neboli premlčané, sú účinné od dátumu predloženia žiadosti, pokiaľ sa neuplatňujú výhodnejšie ustanovenia právnych predpisov ktoréhokoľvek členského štátu alebo Albánska. Článok 12 Prílohy k tomuto rozhodnutiu 1. Prílohy k tomuto rozhodnutiu tvoria jeho neoddeliteľnú súčasť. 2. Na žiadosť Albánska alebo Európskej únie sa prílohy môžu zmeniť a doplniť rozhodnutím Rady pre stabilizáciu a pridruženie. Článok 13 Nadobudnutie účinnosti Toto rozhodnutie nadobúda účinnosť v prvý deň po jeho uverejnení v Úradnom vestníku Európskej únie. V Bruseli Za Radu pre stabilizáciu a pridruženie predseda PRÍLOHA I ZOZNAM ALBÁNSKYCH OSOBITNÝCH NEPRÍSPEVKOVÝCH PEŇAŽNÝCH DÁVOK PRÍLOHA II OSOBITNÉ USTANOVENIA NA ÚČELY UPLATŇOVANIA PRÁVNYCH PREDPISOV ALBÁNSKA [1] Ú. v. EÚ L 107, 28.4.2009, s. 166. [2] Ú. v. EÚ L 306, 23.11.2010. [3] Ú. v. EÚ L 166, 30.4.2004, s. 1. [4] Ú. v. EÚ L 284, 30.10.2009, s. 1. [5] Ú. v. EÚ L 344, 29.12.2010, s. 1. V súlade s protokolmi č. 21 a 22 nie sú Dánsko a Spojené kráľovstvo viazané nariadením (EÚ) č. 1231/2010, ani sa na nich toto nariadenie neuplatňuje. Spojené kráľovstvo je však naďalej viazané predchádzajúcim nariadením (ES) č. 859/2003, Ú. v. EÚ L 214, 20.5.2003, s. 1, a podlieha uplatňovaniu tohto nariadenia. [6] Ú. v. EÚ L 107, 28.4.2009, s. 166. [7] Ú. v. EÚ L 107, 28.4.2009, s. 166. [8] Ú. v. EÚ L 344, 29.12.2010, s. 1. [9] Ú. v. EÚ L 166, 30.4.2004, s. 1. [10] Ú. v. EÚ L 284, 30.10.2009, s. 1.